**Εταιρεία Κοινωνικής Δράσης και Πολιτισμού**

**ΚΟΙΝΟ\_ΤΟΠΙΑ** [**www.koinotopia.gr**](http://www.koinotopia.gr/)

**ΔΕΛΤΙΟ ΤΥΠΟΥ**

13 Οκτωβρίου 2025

**Α-σήμαντοι δρόμοι, Α-σήμαντη πόλη;**

Μετά τη δημόσια παρέμβασή μας για το θέμα της διαχείρισης των δημόσιων χώρων της Πάτρας από πλευράς καθαριότητας, που βρήκε σημαντική ανταπόκριση, προχωρούμε σε μια ακόμη παρέμβαση που αφορά την εικόνα και την καθημερινή λειτουργικότητα της πόλης μας.

**Στην Πάτρα η σήμανση των οδών σε ότι αφορά την ονομασία τους και τους αριθμούς των κατοικιών είναι πολύ κάτω οποιουδήποτε ανεκτού στάνταρ**, και καμιά κίνηση δε βλέπουμε να γίνεται για να βελτιωθεί.

Το φαινόμενο δεν αφορά μόνο οδούς σε περιφερειακές συνοικίες, αλλά ακόμη και βασικούς δρόμους του πολυσύχναστου ιστορικού κέντρου της, όπως η Γούναρη, η Καραΐσκάκη, η Κανακάρη και άλλες. Μπορεί να προχωρήσεις για δύο, τρία ή και παραπάνω οικοδομικά τετράγωνα και σε καμία γωνία να μη δεις γραμμένο το όνομα της οδού, όπως και τους αριθμούς των οικοδομημάτων.

Χειρότερη εικόνα υπάρχει σε άλλους δρόμους πχ την Παπαναστασίου όπου μπορείς να μάθεις που βρίσκεσαι μόνο μέσω ...google maps.

Το φαινόμενο αυτόδεν παραπέμπει σε ευρωπαϊκή πόλη, την τρίτη πόλη της χώρας, μια πόλη με μακρό, όσο καμία άλλη, νεωτερικό πολεοδομικό και βιομηχανικό παρελθόν.

**Για λόγους εικόνας πόλης, λειτουργικότητας και εξυπηρέτησης των πολιτών και των επισκεπτών**, αλλά και ευθιξίας και υπερηφάνειας για την ιστορική της διαδρομή, οφείλουμε να κάνουμε κάτι αποτελεσματικό για να πάψει η Πάτρα να χαρακτηρίζεται από δρόμους Α-σήμαντους.

Το λιγότερο **οι πολίτες ιδιοκτήτες** του οικοδομικού της πλούτου, **τοποθετώντας αριθμούς** **όπου λείπουν** και το περισσότερο **ο Δήμος Πατρέων**, **που οφείλει να υλοποιήσει ένα πλήρες πρόγραμμα** τοποθέτησης πινακίδων με τα ονόματα των δρόμων.

Μπορεί να υπάρχουν δυσκολίες ή αναμενόμενες καθυστερήσεις στην προμήθεια του υλικού κλπ αλλά σήμερα βρισκόμαστε στην πλήρη αδιαφορία για το θέμα.

Εμείς, οι ενεργοί πολίτες, μέλη της Κοινο\_Τοπίας [www.koinotopia.gr](http://www.koinotopia.gr) θεωρούμε το θέμα κάθε άλλο παρά δευτερεύον, ώστε να παραπέμπεται συνεχώς στις καλένδες.

**Ζητούμε άμεση μελέτη του και προγραμματισμό της επίλυσής του,** καθώς και διαμόρφωση κανόνων για να μην ξηλώνονται από άγνοια ή αδιαφορία από κανέναν οι πινακίδες σήμανσης οδών και και οι αριθμοί των οικοδομημάτων.

Δεν είναι πολυτέλεια. Δεν είναι ιδιοτροπία μας.

Είναι μια σοβαρή έλλειψη, που μειώνει την εικόνα μας και επιβάλλεται η αντιμετώπισή της.

Η Πάτρα κάθε άλλο παρά Α-σήμαντη είναι, δικαιούται να μην έχει δρόμους Α-σήμαντους!

Πληροφορίες για δημοσιογράφους: Ανδρέας Σπηλιώτης 2610.277171